SCGP พุ่ง 4% รับดีล “Duy Tan” สำเร็จ เสริมธุรกิจแกร่ง หนุนกำไรปี 65 แตะ 1 หมื่นลบ.
SCGP พุ่ง 4% โบรกฯแนะนำ “ซื้อ” เป้า 70 บ. รับดีล “Duy Tan” สำเร็จ เข้าถือหุ้น 70% เสริมธุรกิจแกร่งช่วยเพิ่มฐานลูกค้า พร้อมแลกเปลี่ยนจุดแข็งในการดำเนินงาน คาดเพิ่มกำไรปี 2565 แตะหมื่นล้าน!
27 ก.ค. 2564

ผู้สื่อข่าวรายงานว่าวันนี้ (27 ก.ค. 2564) ราคาหุ้นบริษัท เอสซีจี แพคเกจจิ้ง จำกัด (มหาชน) หรือ SCGP ณ เวลา 11.57 น. อยู่ที่ระดับ 65.75 บาท เพิ่มขึ้น 2.00 บาท หรือ 3.51% โดยทำจุดสูงสุดที่ 66.50 บาท และทำจุดต่ำสุดที่ 64.25บาท ด้วยมูลค่าการซื้อขาย 526.64 ล้านบาท

ทั้งนี้จากราคาหุ้นบนกระดานของ SCGP ปรับตัวขึ้นนั้นอันเนื่องมาจาก SCGP มีประกาศการเข้าซื้อหุ้น 70% ใน Duy Tan Plastics Manufacturing Corporation (Duy Tan) ซึ่งเป็นผู้ผลิตสินค้าบรรจุภัณฑ์แบบคงรูปชั้นนำในเวียดนาม ได้ดำเนินการเสร็จสิ้นเรียบร้อยแล้ว หลังจากที่ได้แจ้งในเว็บ SETเมื่อวันที่ 9 ก.พ. 2564 ทั้งนี้บริษัทฯคาดมูลค่าธุรกรรมทั้งหมดอยู่ที่ 9.10 พันล้านบาท โดยแบ่งออกเป็นการชำระค่าหุ้นงวดแรก 5.20 พันล้านบาท และงวดที่ 2 ราว 4 พันล้านบาท อีกทั้งธุรกรรมข้างต้นจะดำเนินการผ่าน SCGP Rigid Packaging Solutions Pte. Ltd. ซึ่งเป็นบริษัทย่อยที่ SCGP ถือหุ้นทั้งหมด โดยบริษัทฯจะเริ่มแสดงผลประกอบการ DuyTan ในงบการเงินรวมตั้งแต่ ส.ค. 2564 เป็นต้นไป
โดย Duy Tan นั้นเป็นผู้ผลิตสินค้าบรรจุภัณฑ์พลาสติกแบบคงรูป (Rigid Packaging) ชั้นนำในประเทศเวียดนาม ซึ่งมีลูกค้าเป็นบริษัทข้ามชาติและเจ้าของสินค้าอุปโภคบริโภคในประเทศที่มีอัตราการเติบโตสูงเป็นส่วนใหญ่ นอกจากนี้ Duy Tan ยังผลิตสินค้าในกลุ่มเครื่องใช้ในบ้าน เช่น อุปกรณ์และภาชนะบรรจุอาหาร การลงทุนดังกล่าวยังช่วยเพิ่มฐานลูกค้า ในขณะเดียวกันก็ช่วยผนึกกำลังทางธุรกิจผ่านการขายสินค้าเสริมที่เกี่ยวข้อง ทั้งการแลกเปลี่ยนจุดแข็งในการดำเนินงาน และการใช้ทรัพยากรร่วมกันระหว่างการดำเนินงานอนึ่งการลงทุนนี้เป็นการยืนยันถึงความมุ่งมั่นของ SCGP ที่จะส่งเสริมห่วงโซ่อุปทานในภาคผู้บริโภคและการเติบโตทางเศรษฐกิจในประเทศเวียดนาม
ด้าน บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (27 ก.ค. 2564) โดยมีมุมมองเป็นบวกจากข้อมูลธุรกรรมที่บริษัทเปิดเผยเพิ่มเติม ทั้งนี้ทางฝ่ายวิจัยมีมุมมองเป็นบวกจาก 1) มูลค่าการซื้อหุ้น Duy Tanไม่แพงและค่อนข้าง in line กับดีลของบริษัทอื่นๆ ก่อนหน้านี้โดยคิดเป็น P/E ที่ราว 14 เท่าและ (2) กำไรสุทธิของ Duy Tanในช่วง 12 เดือนที่ผ่านมาอยู่ที่ 930 ล้านบาท คิดเป็นสัดส่วนกำไร (Contribution) SCGP ต่อปีราว 6-7% สูงกว่าที่คาดเล็กน้อยที่ 4% 
ขณะที่ฝ่ายวิจัยคงประมาณการกำไรปกติปี 2564 ที่ 7.90 พันล้านบาท เพิ่มขึ้น 20% จากงวดเดียวกันของปีก่อน และในปี 2565 ที่ 1 หมื่นล้านบาท เพิ่มขึ้น 26% จากงวดเดียวกันของปีก่อน โดยทางฝ่ายวิจัยได้รวมดีล Duy Tan ไว้ในประมาณการปี 2565 แล้ว ขณะที่ประเมินธุรกรรมดังกล่าวจะเป็น Upside ต่อประมาณการปี 2564 เพียง 3% คงคำแนะนำ “ซื้อ” ด้วยราคาเป้าหมาย 70.00 บาทอิง 2565 ค่า PER 30 เท่ายังคงมุมมองบวกต่อ SCGP จาก 1) ทิศทางกำไรที่จะขยายตัวต่อเนื่องเพิ่มขึ้น 23% CAGR (2563 – 2565) และ (2) นอกเหนือจากดีล Duy Tan, Intan Group, และ Deltalabทางฝ่ายวิจัยมองว่ายังมีโอกาสในการเห็นดีล M&amp;P อื่นๆ นับจากนี้ซึ่งจะเป็น Upside ต่อประมาณการ